題張季長少卿飾庵庵名取告詞云學足以自飾
作者：楊萬里
朝代：宋

paragraphs: 吾友張飾庵，學到賁上白。
真賁初非文，至飾亦無色。
君看瑄玉姿，豈借青黄飾。
寶氣不自中，白虹貫空碧。
飾庵隠岷嶺，英名震京國。
魯論感鳳歎，春秋辯麟獲。
孝廟聘丘園，有來校墳籍。
光皇訪忠賢，再起貳卿棘。
未應兩朝舊，不侍九重側。
訓詞揭昭回，聖意深記憶。
盍歸贊人文，小却猶講席。
未要從子真，带月耕巖石。